作者:元稹
標題:六年春遣懷八首
內容:傷禽我是籠中鶴，沉劍君為泉下龍。重纊猶存孤枕在，春衫無復舊裁縫。檢得舊書三四紙，高低闊狹粗成行。自言並食尋高事，唯念山深驛路長。公無渡河音響絕，已隔前春複去秋。今日閑窗拂塵土，殘弦猶迸鈿箜篌。婢僕曬君餘服用，嬌痴稚女繞床行。玉梳鈿朵香膠解，盡日風吹玳瑁箏。伴客銷愁長日飲，偶然乘興便醺醺。怪來醒後傍人泣，醉裡時時錯問君。我隨楚澤波中梗，君作鹹陽泉下泥。百事無心值寒食，身將稚女帳前啼。童稚痴狂撩亂走，繡球花仗滿堂前。病身一到繐帷下，還向臨階背日眠。小於潘岳頭先白，學取莊周淚莫多。止竟悲君須自省，川流前後各風波。